RÁMCOVÁ DOHODA
na zabezpečenie stravy č. .../2021
uzatvorená v zmysle zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len „zákon o verejnom obstarávaní“) a podľa § 269 ods. 2 a nasl. Obchodného zákonníka v platnom znení (ďalej len „rámcová dohoda“)

medzi zmluvnými stranami:

Objednávateľ:			Mestská časť Bratislava–Nové Mesto
sídlo:				Junácka 1, 832 91 Bratislava
bankové spojenie:		Prima banka Slovensko, a.s.
číslo účtu:			SK08 5600 0000 0018 0034 7007
IČO:				00 603 317
DIČ:				2020887358
zastúpený:			Mgr. Rudolf Kusý, starosta

(ďalej len „objednávateľ“)

a
                                                        
Dodávateľ:			...
so sídlom/miestom podnikania: ...			
zastúpený:  			...
IČO:		 		...
bankové spojenie: 		...		
číslo účtu IBAN: 		...			  	
IČO:                            		...				
DIČ:                            		...
IČ DPH:				...
zapísaný v:			...
e-mail:   			...	
(ďalej v texte ako „dodávateľ“ )
(ďalej v texte objednávateľ a dodávateľ spolu aj ako „Zmluvné strany“)

Článok I
Úvodné ustanovenia

1. 	Predmetom tejto rámcovej dohody je zabezpečenie služieb spojených s výrobou, prípravou, distribúciou a rozvozom stravy pre seniorov s trvalým pobytom v územnom obvode mestskej časti Bratislava-Nové Mesto (ďalej v texte ako „stravníci“), ktorí využívajú stravovanie ako podpornú sociálnu službu poskytovanú objednávateľom.

2.	Dodávateľ sa zaväzuje, že objednávateľovi bude poskytovať služby spojené s výrobou, prípravou a distribúciou a rozvozom stravy spôsobom dohodnutým touto rámcovou dohodou. Pri poskytovaní týchto služieb je dodávateľ povinný dodržiavať ustanovenia zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov, ako aj vykonávacie vyhlášky k tomuto zákonu, vrátane všetkých všeobecne záväzných právnych predpisov a noriem.

Článok II
Stravovanie

1.	Dodávateľ bude poskytovať služby spojené s výrobou, prípravou, distribúciou a rozvozom stravy formou samostatných denných objednávok stravníkov podľa zverejneného jedálneho lístka zostavovaného týždenne vopred, a to v nasledovnom rozsahu:

a)	Dodávateľ pripravuje stravu v pracovných dňoch s možnosťou výberu:
-	hlavné jedlo mäsité 4-krát týždenne; 
-	hlavné jedlo múčne 1-krát týždenne; 
menu pozostáva z polievky (NIE INSTANTNEJ), teplého hlavného jedla s prílohou ako kompóty, kyslé uhorky, šalát z čínskej kapusty alebo šalát z čerstvých uhoriek (príloha sa neposkytuje pri hlavnom jedle múčnom), sezónneho ovocia a vhodného nealkoholického nápoja.
	
b)	Dodávateľ zabezpečuje stravovanie formou výberu z dvoch hlavných jedál, z nasledovného sortimentu (v dennej ponuke musí byť vždy jedno šetriace hlavné jedlo): 

POLIEVKA
1 druh – 0,35 l + chlieb 1 ks

HLAVNÉ JEDLO ŠETRIACE s hmotnosťou minimálne 300g
b1) MÄSITÉ JEDLÁ: hmotnosť mäsa v surovom stave je minimálne 100 g; jedná sa o nemastné teľacie, bravčové, kuracie, hovädzie mäso, morka, rybie filé;
b2) POLOMÄSITÉ POKRMY: hmotnosť mäsa v surovom stave je minimálne 80 g; jedná sa o typ jedál, kde je mäso čiastočne zastúpené napr.  zapekané zemiaky s údeninou alebo mäsom, špagety s údeninou alebo mäsom, fliačky s údeninou alebo mäsom, mäsovo-zeleninové rizoto, zeleninový nákyp s mäsom, plnené paradajky; 
b3) BEZMÄSITÉ POKRMY s hmotnosťou minimálne 330 g: napr. nákypy (ryžový s jablkami, krupicový, vločkový, tvarohový), pudingy, žemľovky, krupicové flamere, rezance s tvarohom, rezance so strúhankou alebo krupicou, kaše (ryžová, krupicová, vločková), tvarohové guľky, guľky z odpaľovaného cesta, zemiaky s tvarohom, halušky s vajcom, karfiol s vajcom, zapekaný karfiol, zapekaná brokolica, zeleninový nákyp, makaróny zapečené s vajcom a bešamelom, zeleninové rizoto, diétny granadír, syrový nákyp, vaječná omeleta na pare, špagety s maslom a syrom. Prípadne iné vhodné varianty.
; ku všetkým hlavným jedlám nealkoholický nápoj + minimálne dvakrát týždenne sezónne ovocie
b4) prílohy:	
varené zemiaky 200 g
ryža, halušky 190 g
knedľa 160g
cestoviny 200g
b5) zelenina: podáva sa nová, podľa možnosti čerstvá, zriedkavejšie sterilizovaná, mrazená, alebo sušená, napr. mrkva, pór, petržlen, zeler, mladý kaleráb, karfiol, brokolica, tekvica, zelená fazuľka, hrášok, špenát, cvikla, hlávkový šalát, paradajky bez šupky a zrniečok. Zelenina sa pripravuje varením, alebo dusením. Možno ju zapekať alebo variť vo vodnom kúpeli. Podáva sa aj ako príloha, prípadne vo forme prívarkov. 

c)   	Dodávateľ pripravuje jedlá najmä varením, dusením, pečením. Možno použiť aj prípravu na infragrile alebo v konvektomate. Volí sa technológia blízka racionálnej strave, s vylúčením postupov, ktoré robia stravu ťažšie stráviteľnou (oprážanie, vyprážanie) :
-	tuky sa neprepaľujú, preto sa mäso opeká nasucho a podlieva sa vodou, alebo malým množstvom vývaru z riedkych kostí. Až potom možno pridať soľ. Maslo, alebo jednodruhový olej sa pridávajú do hotových pokrmov. Možno použiť aj maslo rozpustené vo vodnom kúpeli. Maslo sa nikdy neprepráža;
-	pokrmy možno zahustiť múkou opraženou nasucho, bešamelom, alebo zátrepkou. (zápražka sa nepoužíva). Múka sa opeká nasucho, až potom sa pridáva soľ; 
-	pokrmy sa upravujú do mäkka; 
-	pokrmy by nemali byť ani priveľmi sladké, ani kyslé. Dochucujú sa tak, aby neboli príliš dráždivé, pričom však musia byť chuťovo dostatočne výrazné
-	jedlá nemajú byť priveľmi objemné;
-	minimálny podiel soli a korenín.	

2.	Dodávateľ sa zaväzuje stravovanie zabezpečovať nasledovne:

2.1.	Dodávateľ zabezpečuje stravu pre 6 odberných miest a priamo do domácností stravníkov:

-	Denné centrum na ul. Športová č. 1
-	Výdajňa na ul. Športová č. 1 – pre účely opatrovateľskej služby
-	Denné centrum na ul. Vajnorská č. 51
-	Denné centrum na ul. Račianska č. 89
-	Denné centrum na ul. Sibírska č. 37
- 	Denné centrum na ul. Stromová č. 18
- 	Domácnosti seniorov - rozvoz zabezpečí priamo dodávateľ do domácnosti stravníkov na základe údajov stravníkov poskytnutých zo strany objednávateľa.

2.2.	Dodávateľ zabezpečuje stravovanie na základe objednávky objednávateľa – objednávky sú podávané písomne jeden deň pred rozvozom stravy, do 14.00 hod., za každé denné centrum, uvedené v bode 2.1. tohto článku rámcovej dohody, samostatne, a to tak, že pri dodaní stravy sa zástupcovi Dodávateľa priamo odovzdá písomná objednávka. Odovzdanú/zaslanú objednávku je možné zrušiť a/alebo zmeniť aj v deň dodávky, najneskôr do 7:30 hod., a to telefonicky na číslo .........................................;

2.3.	Objednanú stravu bude dodávateľ rozvážať do jednotlivých odberných miest a priamo do domácností uvedených v bode 2.1. tohto článku rámcovej dohody a odovzdávať poverenému zamestnancovi objednávateľa čase od 09:00 hod. do 09:45 hod. a do domácností v čase od 10:00-13:00 v hygienicky nezávadných a teplotu udržujúcich obaloch v zmysle platných právnych predpisov, tak že každá porcia stravy bude balená v jednom takomto obale. Poverený zamestnanec objednávateľa dodávateľovi pri prevzatí písomne potvrdí počet skutočne prevzatých obedov v daný deň. 

2.4.	Dodávateľ je povinný viesť dennú evidenciu pripravených a dodaných obedov (formou dodacieho listu na základe príslušnej objednávky) a to pre každé denné centrum samostatne. Dodávateľ je povinný dodacie listy predložiť objednávateľovi ako neoddeliteľnú prílohu každej mesačnej faktúry.

3.	Dodávateľ ručí v plnom rozsahu za kvalitu a hygienickú nezávadnosť pripravovanej stravy,  aj za prípadné škody, ktoré by v predmetnej súvislosti vznikli. 
	
4.	Povinnosťou Dodávateľa je dodržať kvalitu a kvantitu podanej stravy. Zárukou za akosť stravy preberá Dodávateľ písomne záväzok, že dodaná strava bude vždy zodpovedať norme a kvalite v zmysle platných právnych predpisov a smerníc.

5.	Reklamácie dodávateľ vybaví okamžite, buď vrátením peňazí alebo dodaním inej vhodnej stravy. K uplatneniu reklamácie sú oprávnení títo zamestnanci objednávateľa:
- ... 
- ...

; a to bezodkladne najneskôr však do 24 hod. po tom, ako nastali skutočnosti vyvolávajúce oprávnenosť reklamácie. Za skutočnosti vyvolávajúce oprávnenosť reklamácie sú pre účely tejto rámcovej dohody považované napr. nedodržanie predpísanej hmotnosti jedál, nedodržanie objednaného druhu a/alebo množstva jedál, zmena týždenného jedálneho lístka v priebehu týždňa, a pod.

Článok III
Cena stravovania a platobné podmienky stravovania

1.	Celková maximálna cena za poskytovanie služieb podľa tejto rámcovej dohody je dohodnutá v súlade so zákonom č. 18/1996 Z. z. o cenách v znení neskorších predpisov vo výške 259 865,- € bez DPH.

2.	Jednotková cena jedného hlavného jedla vrátane vhodného nealkoholického nápoja je ... € bez DPH.

3.	Jednotková cena v zmysle bodu 2 je fixná a konečná. V tejto cene sú zahrnuté všetky náklady dodávateľa, ktoré mu vzniknú v súvislosti s poskytovaním služieb podľa tejto rámcovej dohody vrátane (no nielen) režijných nákladov potrebných na zabezpečenie operatívnej činnosti zariadenia spoločného stravovania z hľadiska organizácie nákupu surovín a tovaru, obalového materiálu, rozvozu stravy,  personálnej oblasti, marketingu, financovania a účtovnej evidencie, náklady súvisiace s vykonávaním sanitárnych prác, ktoré budú vykonávané v súlade so všeobecne záväznými právnymi predpismi, a iné náklady vyššie neuvedené spojené so zabezpečením služby, ako aj všetky ostatné súvisiace náklady. 

4.	Objednávateľ sa zaväzuje cenu za služby, v zmysle jednotlivých objednávok, uhrádzať mesačne pozadu, bezhotovostným prevodom na účet dodávateľa uvedený v záhlaví tejto rámcovej dohody, a to na základe jednotlivej mesačnej čiastkovej faktúry (za všetky denné centrá a domácnosti spoločná zberná faktúra).

5.	Neoddeliteľnými súčasťami každej mesačnej faktúry budú dodacie listy a to pre každé odberné miesto zvlášť, t. j.: 
a)	dodací list pre Denné centrum, Športová č. 1 v Bratislave;
b)	dodací list pre Výdajňa Športová č. 1 v Bratislave - pre účely opatrovateľskej služby;
c)	dodací list pre Denné centrum, Vajnorská č. 51 v Bratislave;
d)	dodací list pre Denné centrum, Račianska č. 89 v Bratislave;
e)	dodací list pre Denné centrum, Sibírska č. 37 v Bratislave;
f) 	dodací list pre Denné centrum, Stromová č. 18 v Bratislave;
g) 	dodací list za Domácnosti seniorov - rozvoz zabezpečuje priamo dodávateľ. 

6.	Dodávateľ je oprávnený vystaviť faktúru najskôr v prvý pracovný deň nasledujúceho kalendárneho mesiaca. 

7.	Faktúra musí mať náležitosti daňového dokladu stanovené zákonom č. 222/2004 Z. z. o dani z pridanej hodnoty v znení neskorších predpisov. V prípade, že faktúra nebude obsahovať predpísané náležitosti, resp. budú v nej uvedené nesprávne a/alebo neúplné údaje, a/alebo nebude obsahovať všetky prílohy (dodacie listy podľa bodu 5. tohto článku rámcovej dohody), je objednávateľ oprávnený takúto faktúru vrátiť pred dňom jej splatnosti dodávateľovi. Opravenej alebo novej faktúre plynie nová lehota splatnosti odo dňa jej doručenia objednávateľovi.

8.	Lehota splatnosti každej mesačnej faktúry je 30 dní odo dňa jej doručenia na adresu: 
Miestny úrad mestskej časti Bratislava – Nové Mesto
Junácka č. 1
832 91 Bratislava

9.	Zmluvné strany súhlasia, že vo vzťahu k riadnemu uhradeniu každej faktúry vystavenej dodávateľom, je rozhodnou skutočnosťou okamih odpísania príslušnej finančnej čiastky z účtu objednávateľa. 

10.	V prípade omeškania objednávateľa s úhradou mesačnej faktúry, sa objednávateľ zaväzuje uhradiť dodávateľovi zákonný úrok z omeškania v zmysle platného Obchodného zákonníka.

Článok IV
Skončenie rámcovej dohody

1.	Táto rámcová dohody sa uzatvára na dobu určitú, t.j. na tri roky odo dňa jej účinnosti alebo do vyčerpania finančného limitu vo výške 259 865,- € bez DPH, podľa toho ktorá skutočnosť nastane skôr. Objednávateľ nemá povinnosť vyčerpať túto maximálnu cenu v priebehu účinnosti tejto rámcovej dohody.

2.	Zmluvné strany môžu túto rámcovú dohodu ukončiť:
a)	písomnou dohodou zmluvných strán,
b)	písomnou výpoveďou bez uvedenia dôvodu.

3.	Výpovedná lehota je trojmesačná a začína plynúť prvým dňom nasledujúceho kalendárneho mesiaca po doručení výpovede druhej zmluvnej strane.

Článok V
Doručovanie

1.	Všetky oznámenia medzi zmluvnými stranami týkajúce sa realizácie tejto rámcovej dohody musia byť vykonané v písomnej podobe a druhej strane doručené buď osobne alebo písomne formou doporučenej poštovej zásielky na adresu uvedenú v záhlaví tejto rámcovej dohody, ak nie je ustanovené alebo zmluvnými stranami dohodnuté inak. 
2.	Písomnú formu považujú zmluvné strany za zachovanú aj v prípade elektronickej komunikácie (e-mail), avšak výlučne v prípade doručovania jednotlivých reklamácií. 
3.	V prípade pochybností ohľadom času doručenia sa oznámenie považuje za doručené tretím dňom po jeho preukázateľnom odoslaní, v prípade oznámenia doručeného osobne dňom osobného doručenia. 

Článok VI
Záverečné ustanovenia
 
1.	Rámcová dohoda nadobúda platnosť dňom jej obojstranného podpísania zmluvnými stranami a účinnosť dňom nasledujúcim po dni jej zverejnenia na webovej stránke objednávateľa www.banm.sk podľa § 47a ods. 1 Občianskeho zákonníka v nadväznosti na § 5a ods. 1 a 4 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií). 

2.	Rámcovú dohodu možno meniť alebo dopĺňať jedine formou písomných číslovaných dodatkov podpísaných oboma zmluvnými stranami. 

3.	Práva a povinnosti neupravené touto rámcovou dohodou sa budú riadiť príslušnými ustanoveniami Obchodného zákonníka a právnych predpisov vzťahujúcich sa k povinnostiam prevádzkovateľov zariadení spoločného stravovania. Všetky spory, ktoré vzniknú v súvislosti s touto rámcovou dohodou bude riešiť príslušný súd Slovenskej republiky. 

4.	Rámcová dohoda je vyhotovená v šiestich (6) rovnopisoch, pričom objednávateľ obdrží štyri (4) rovnopisy rámcovej dohody a Dodávateľ obdrží dva (2) rovnopisy rámcovej dohody. 

5.	Neplatnosť niektorého z ustanovení rámcovej dohody nemá vplyv na platnosť ostatných ustanovení rámcovej dohody. Ak sa niektoré z ustanovení rámcovej dohody stane neplatným z dôvodu rozporu s právnymi predpismi, zaväzujú sa obe zmluvné strany takéto ustanovenie nahradiť iným, ktoré najviac zodpovedá hospodárskemu účelu a právnemu významu pôvodného ustanovenia. 

6. 	Zmluvné strany budú spracovávať osobné údaje stravníkov (ktorým sa bude zabezpečovať rozvoz stravy do domácnosti) v súlade s nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) a podľa zákona č. 18/2018 Z. z. o ochrane osobných údajov a o zmene a doplnení niektorých zákonov, v rozsahu meno, priezvisko, titul, adresa, telefónne číslo, na účely zabezpečenia rozvozu stravy do domácností, po dobu nevyhnutnú pre rozvoz stravy do domácnosti, ak na také spracovávanie osobných údajov dá súhlas dotknutá osoba – stravník (táto osoba je oprávnená súhlas kedykoľvek odvolať). 

7.	Zmluvné strany vyhlasujú, že ich prejavy vôle sú dostatočne zrozumiteľné, určité a vážne a ich zmluvná voľnosť nebola žiadnym spôsobom obmedzená. Zmluvné strany vyhlasujú, že túto rámcovú dohodu neuzatvárali v tiesni, ani v omyle, ani za inak nevýhodných podmienok, rámcovú dohodu si prečítali, jej obsahu porozumeli a na znak toho, že obsah tejto rámcovej dohody zodpovedá ich skutočnej a slobodnej vôli, ju prostredníctvom svojich oprávnených zástupcov podpísali.

V Bratislave, dňa ...					V Bratislave, dňa ...

____________________________			________________________________
         Mgr. Rudolf Kusý						...	 
                    s t a r o s t a		                                                      	dodávateľ